**בסוד שיח**

**התבוננות על פרשת השבוע**

**שיחות הרב צבי יהודה על התורה - פרשת ויצא**

היחיד והציבור

במהלך כל התורה כולה מופיע מעמד היחידיות והציבוריות: קדושת היחידיות וקדושת הציבוריות. קדושת כלל-ישראל, קדושת העם: "אשר בחר בנו מכל העמים ונתן לנו את תורתו", ומתוך-כך - "ותן חלקנו בתורתך", לכל אחד ואחד מאיתנו. ערך היחיד נובע מערך הכלל.

מזה נמשכות ההגדרות ההלכתיות: מצוות יחיד ומצוות צבור, קרבנות יחיד וקרבנות צבור, רשות יחיד ורשות צבור.

אברהם אבינו הוא היסוד, היחיד אשר ממנו צריך להתגלות הצבור הממשי דרך הצינור של יעקב אבינו, שהוא המעבר אל הופעת הקדושה האלוהית הציבורית.

**נקודות לדיון**

* **מי יותר קדוש: היחיד או הציבור?**
* **אילו מושגים ניתן לשייך לציבור ואילו ליחיד?**
* **מדוע אברהם שייך לקדושת היחיד ויעקב לקדושת הכלל?**

ויקרא שם המקום ההוא בית אל

יש עבודת ד' מצד היחידיות ויש מצד הציבוריות. בפרשת השבוע נאמר "והאבן הזאת אשר שמתי **מצבה** יהיה **בית** אלהים". בית. "ויקרא את שם המקום ההוא בית אל". בית יעקב, בית ישראל, בית-כנסת, בית-מדרש.

יש כאן הבחנה בין סגנונות שונים של עבודת אלוהים. מצבה שייכת למצב של יחידיות, היא "אהובה אצל האבות" אבל "שנואה אצל הבנים".(בספר דברים נאמר "ולא תקים לך מצבה אשר שנא ה' אלקך") לפי הרמב"ם בהלכות עבודה-זרה, מתברר שהמצבה הייתה מן פולחן, של יחידים שהיו מתקבצים ומסתדרים מסביב לאבן אחת לשם עבודת אלוהים שלהם.

בית - זה מצב אחר. לבית יש מחיצות. אין האנשים עומדים סמוך למשהו או מסביב לאיזו נקודה - מחוצה לה - כמו במצבה, אלא הם נמצאים בתוך הבית, במצב של התכנסות פנימה, התחברות והצטברות ציבורית במובן משפחתי ולאומי.

זהו החילוק היסודי. בימי האבות, שעדיין לא היתה ציבוריות אלא הכנה . לציבוריות, יש מקום לאפשרות עבודה ליד מצבה. המעבר ממדרגה למדרגה, מתקופה לתקופה הוא דרך יעקוב אבינו בחיר האבות, הסיכום שלהם, וממנו מתחיל בית אלוהים. האבן הזאת מתהפכת מיחידיות לציבוריות. וחזון נורא זה מתגלה ליעקב אבינו, בדרכו לארם נהריים כדי להכין ביתו ומשפחתו, ומתוך-כך את שבטי ישראל וכלל-ישראל.

שיא הביתיות המקודשת של ישראל הוא בית-המקדש. נכון ש"ביתי בית תפלה יקרא לכל העמים", אבל .פנים - בית-המקדש הוא לבם של ישראל, המרכזיות של ישראל, בו יבואו כל ישראל " לראות את פני ד'".

**נקודות לדיון**

* **מה מספק "המרחב המוגן" של הבית, לדעת הרב צבי יהודה?**
* **מדוע המצבה הייתה אהובה בימי האבות ושנואה אצל הבנים?**

**?**

עם ישראל חי

הבחנה זאת בין ערך היחידיות והציבוריות, מקיפה עולם ומלואו. וממנה הבחנה בעניין הבחירה. "הכל בידי שמים חוץ מיראת שמים", זה נאמר לגבי היחידים. כל הפרובלמות שנובעות מן הבחירה, הן ברשות היחיד, אבל כאשר יש יותר כללית - יש פחות בחירה. אין בחירה לבחור בטוב ורע, יש כפיית הר כגיגית לכל הדורות. אין אפשרות לכלל-ישראל לעזוב את ד'. רק יחידים יכולים להיות פושעי ישראל - מעט יחידים או הרבה יחידים; אבל אצל הכלל, האומה, הצבור, אין מציאות של בחירה, אלא רק טבע אלוהי קבוע ומוחלט. הערך האמיתי של ישראל הוא הציבוריות, בית יעקב, ומזה נמשך "נצח ישראל לא ישקר ולא ינחם".

יעקב אבינו הוא המעבר אל האישיות הציבורית שמתחילה להתגלות, אל "עם זו יצרתי לי" שמתחיל להיווצר, הוא המעבר בין המציאות של אבן ומצבה לבית-אל. והמעבר הזה מתגלה בירושלים, כדברי רש"י, שהסולם באמצע שיפועו היה מכוון כנגד בית-מקדשנו. הוא נעשה מתוך הדבקות והשייכות האלוהית של היחידיות למציאות שנבראה קודם שנברא העולם, מרום מראשון בית-מקדשנו.

* **למה מתכוון הרב צבי יהודה ש"לכלל אין בחירה"?**
* **"נצח ישראל לא ישקר" מה גורם לעם ישראל להיות נצחי**
* **כיצד באה לידי ביטוי הציבוריות הישראלית במבצע "עמוד ענן" ?**

**שבת שלום! צביה יצירתית**

**נקודות לדיון**